

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKA NAČELNICA**

**KLASA: 363-01/19-01/5**

**URBROJ: 2198/31-01-19-1**

**Gračac, 4. lipnja 2019.**

Temeljem čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18) i Proračuna Općine Gračac za 2019. godinu (Službeni glasnik Općine Gračac“ 10/18, 3/19), općinska načelnica Općine Gračac objavljuje

**JAVNI POZIV**  
**za dodjelu potpora za uređenje okućnica**  
**na području Općine Gračac za 2019. godinu**

1. VISINA OSIGURANIH SREDSTAVA: 200.000,00 kn.

2. IZVOR OSIGURANIH SREDSTAVA: Proračun Općine Gračac za 2019. godinu (Službeni glasnik Općine Gračac“ 10/18, 3/19) T100002 Sufinanciranje uređenja okućnica i prostora oko stambenih zgrada u Općini Gračac

3. VISINA ODOBRENIH SREDSTAVA PO PODNOSITELJU ZAHTJEVA: **70% iznosa**

**investicije i to do maksimalnih 5.000,00 kn.**

4. MOGUĆI PODNOSITELJI:

a) **fizičke osobe** s prebivalištem na području Općine Gračac na adresi objekta za koji podnose prijavu koje su vlasnici ili zakoniti korisnici obiteljskih kuća **s podmirenim dospjelim obvezama prema Općini Gračac** (moraju biti podmirene sve obveze podnositelja prema Općini Gračac osobno te sve obveze za obiteljsku kuću koja je predmet prijave, bez obzira tko od članova kućanstva je podnositelj, a tko obveznik),

b) **predstavnici stambenih zgrada** s područja Općine Gračac.

Osoba koja se prijavljuje na javni poziv za dodjelu potpore može podnijeti samo jednu prijavu i to za uređenje okućnice samo jednog objekta.

5. CILJ DODJELE POTPORE: potaknuti stanovništvo na uređenje okućnica u cilju poboljšanja izgleda naselja, tako da se prihvatljivim zahvatima po ovom pozivu smatraju: **izrada i uređenje ograda, parkinga, prilaza kućama ili zgradama, sadnja i hortikulturno uređenje okućnica (cvijeće, travnjaci, živice, ukrasno grmlje i stabla), stvaranje dodatnih sadržaja na okućnici i sl.**

6. NAČIN PRIJAVE ZA DODJELU POTPORA: Prijava se podnosi putem **prijavnog obrasca** koji je sastavni dio ovog javnog poziva. Podnositelj zahtjeva mora opisati investiciju, fotografirati postojeće stanje, skicirati crtežom ili idejnim projektom namjeravani zahvat i napraviti troškovnik. Uz prijavu podnositelj zahtjeva mora priložiti preslike dokumenata navedenih u ovom javnom pozivu. U slučaju nejasnoća podnositelj je na zahtjev dužan dostaviti i dodatnu dokumentaciju. Nepotpune i nepravovremene prijave neće se razmatrati.

7. KRITERIJI BODOVANJA S MOGUĆIM RASPONOM BODOVA:

– Učinak na prostor obzirom na postojeće stanje: 1-10  
– Estetski izgled i uklapanje investicije u izgled okućnice: 1-10  
– Postotak ulaganja osobnih sredstava (najmanje 30% osobnih sredstava): ovisno o

postotku, svakih 1% ulaganja osobnih sredstava nosi 0,1 bodova zaokruženo na dvije

decimale

8. SADRŽAJ PRIJAVE:  
– Ispunjeni obrazac prijave,  
– Preslik osobne iskaznice,  
– Izjava ili potvrda upravitelja da je osoba predstavnik zgrade- samo za stambene

zgrade,  
– Preslik vlasničkog lista odnosno drugog dokaza o zakonitosti korištenja objekta

(ugovora o najmu, suglasnosti za stambeno zbrinjavanje itd)- samo za obiteljske kuće

– Snimka čestice (lokacije) s Geoportala,

– Fotografije postojećeg stanja,

– Skica ili projekt namjeravanog zahvata.

Dokaz o nepostojanju duga prema Općini Gračac za vlasnike odnosno korisnike obiteljskih kuća te dokaz o nepostojanju duga s osnove vlasništva odnosno korištenja obiteljske kuće koja je predmet prijave bez obzira tko od članova kućanstva je podnositelj, a tko obveznik nije potrebno dostavljati uz prijavu, bit će pribavljen uvidom u službene evidencije Općine Gračac.

Uz prijavu se ne moraju dostaviti originali, nego mogu biti priložene i preslike gore navedenih dokumenata, a originalni dokumenti će, u slučaju potrebe, biti zatraženi na uvid prilikom sklapanja ugovora o dodjeli potpore.

9. ROK I MJESTO PODNOŠENJA PRIJAVA: Obrazac prijave zainteresirani mogu dobiti u Općini Gračac ili preuzeti na internetskim stranicama [www.gracac.hr](http://www.gracac.hr). Ispunjeni obrazac prijave za dodjelu potpore i pripadajuća dokumentacija dostavljaju se **u zatvorenoj omotnici osobno ili poštom** na adresu: Općina Gračac, Park Sv. Jurja 1, 23440 Gračac, s napomenom „Javni poziv za dodjelu potpora za uređenje okućnica – ne otvaraj“. **Prijave za dodjelu potpora moraju biti zaprimljene u Općini Gračac najkasnije do 19. lipnja 2019. do 14,00 sati, bez obzira na način dostave.**

10. RAZMATRANJE I OCJENA PRIJAVA: Povjerenstvo za provođenje javnog poziva razmotrit će sve prijave u roku od najviše 20 dana od dana završetka javnog poziva. Nakon provedenog postupka, na službenoj stranici Općine Gračac te na oglasnoj ploči u sjedištu Općine Gračac, objavit će se rang lista prijavitelja s rezultatima javnog poziva. Broj prijavitelja kojima će, sukladno ostvarenim bodovima (rang listi), biti odobrena isplata potpore, ograničen je utroškom ukupno osiguranih sredstava.

11. NAČIN DODJELE POTPORE: Općina Gračac će s osobama kojima je odobrena potpora putem ovoga javnog poziva, sklopiti ugovor o dodjeli potpore. Potpora će se isplatiti na račun podnositelja prijave u roku od 15 dana od dana sklapanja ugovora. Korisnik dodjele potpore mora najavljene radove izvršiti najkasnije do 31. listopada 2019. godine te najkasnije do 15. studenog 2019. godine podnijeti opisno izvješće o izvršenim radovima. Izvješće mora sadržavati preslike računa o utrošenim sredstava (računi za kupnju materijala i/ili računi za vršenje usluge i sl.) i dokaze o plaćanju. Općina Gračac će preko ovlaštene osobe izvršiti uvid je li dodijeljena financijska potpora namjenski utrošena. U slučaju nenamjenskog trošenja dodijeljene potpore i nepoštivanja rokova, korisnik potpore obvezuje se vratiti dodijeljenu potporu u roku od 60 dana od roka za izvršenje radova. Potpore se ne mogu dodjeljivati retroaktivno.

12. OBJAVA PODATAKA: Sukladno Zakonu o pravu na pristup informacijama („Narodne novine“ 25/13 i 85/15), Općina Gračac, kao tijelo javne vlasti, obvezna je radi upoznavanja javnosti omogućiti pristup informacijama o svom radu pravodobnom objavom na internetskim stranicama ili u javnom glasilu. U svrhu provođenja Zakona o pravu na pristup informacijama Općina Gračac obvezna je objavljivati obavijesti o raspisanim natječajima, dokumentaciju potrebnu za sudjelovanje u natječajnom postupku te obavijesti o ishodu natječajnog postupka. Slijedom navedenog, smatrat će se da je podnositelj prijave za dodjelu potpore po ovom javnom pozivu, podnošenjem zahtjeva za dodjelu potpore u kojem su navedeni njegovi osobni podaci, dao privolu za njihovo prikupljanje, obradu i korištenje istih javnom objavom na službenim internetskim stranicama, a u svrhu u koju su prikupljeni.

**OPĆINSKA NAČELNICA:**

**Nataša Turbić, prof.**